UITEINDELIK VRY deur Vader Michael Lapsley SSM en Stephen Karakashian
Uiteindelik vry vertel die merkwaardige verhaal van iemand wat sy eie traumatiese ervaring gebruik om ander te help heel word – in Suid-Afrika en ook oor die wêreld heen.
Vader Michael Lapsley, ŉ Anglikaanse priester wat aktief betrokke was in die stryd teen apartheid, het in 1990 ŉ pakkie met twee Christelike tydskrifte ontvang. Dit was egter ŉ briefbom wat hom amper sy lewe gekos het. Hy het beide sy hande en ŉ oog in die ontploffing verloor. Maar die gebeure kon nie sy stem wegneem nie. Daarom het hy hierdie memoires waarin hy sy lewensverhaal vertel, neergeskryf – ŉ verhaal van sy worsteling met die radikale eise van die Woord en sy groeiende identifisering met die vryheidstryd. Sonder om homself te spaar, vertel hy van sy aanpassing – soms komies, en dikwels ŉ emosionele pad – om met prosteses en ander eise wat sy verlies daagliks aan hom stel, te leer saamleef. Sy eie reis na genesing het hom geneem na ŉ hele nasie wat genesing nodig het. Sy daaglikse pad na vergifnis, heel-word en hereniging is ŉ inspirasie vir duisende mense regoor die wêreld.